आत्मविलास ही वास्तविक उन्नति है। यही पूर्ण धर्म है। हमारी बुद्धि की शक्ति बढ़ती चली जाये और धीरे-धीरे हम आत्मस्फूर्ति को प्राप्त करें। हमारा मन प्रतिदिन पहले से अधिक बलवान तथा अधिक प्रेमपूर्ण तरंगों को प्रवाहित करें। सहानुभूति, निःस्वार्थता तथा सेवा की न केवल भावनाएँ ही जाग्रत हों, बल्कि वे सफल क्रिया का रूप भी ग्रहण करने लगें। काम-क्रोध के विकारों का शमन होता चला जाये। मन में अधिक समता, प्रसन्नता तथा शांति का उदय हो। हमारा संकल्प प्रबल हो, ओछी वृत्तियों पर हम विजयी हों तथा अपने कार्यों में सफल हों। ये सब वास्तविक आध्यात्मिक उन्नति के बाहर प्रकट होने वाले लक्षण हैं।